爲合密府判題趙子昂大字蘭亭
作者：方回
朝代：宋

paragraphs: 神奇變化莫若龍，屈蟠可藏螺殻中。
一聲霹靂起頭角，金鱗萬丈橫蒼空。
右軍禊帖不盈咫，善臨摹者子趙子。
一觴一詠十九之，方如带玉滿疋紙。
小字古稱黄庭經，大字焦山瘞鶴銘。
小斂大縱出一手，譬如寫真妙丹青。
寫真但要寫得似，小纖大濃皆可喜。
小如眼中見瞳人，大如鏡中見全身。